**Important de reținut**

Mycoplasma este o infecţie cu transmitere sexuală.

Se transmite uşor de la o persoană la alta prin contact sexual.

În general nu produce nici un fel de manifestări.

Vă puteţi proteja folosind ÎNTOTDEAUNA prezervativul atunci când faceţi sex.

**Ce este Mycoplasma**?

* Mycoplasma este o infecție cu transmitere sexuală. Este cauzată de o bacterie numită *Mycoplasma genitalium.*
* **Aceasta NU este aceeași bacterie ca *Mycoplasma hominis*, care NU este o infecție cu transmitere sexuală.**

**Cum se poate lua Mycoplasma?**

* Pacientul se poate infecta când are un contact sexual cu o persoană care este deja infectată. Acest lucru se poate întâmpla în cazul sexului vaginal, oral sau anal.
* Infecția este mai des intâlnită la persoanele tinere, la cele care schimbă frecvent partenerii sexuali și la cele ce nu folosesc prezervativ in timpul actului sexual.
* Chiar dacă pacientul a mai avut Mycoplasma la un moment dat, se poate reinfecta.

**Care sunt simptomele infecției cu Mycoplasma?**

Mulți bărbați și femei ce au mycoplasma nu prezintă simptome genitale. Infecția rectului de obicei nu prezintă nici o manifestare clinică.

* Cele mai frecvente manifestări la femei sunt
  + schimbarea culorii, mirosului sau cantității de secreții vaginale;
  + sângerări între menstruații sau menstruații abundente;
  + sângerari după sex;
  + senzația de arsură la urinat;
  + posibil durere sau disconfort în abdomenul inferior;
* Cele mai frecvente simptome la bărbați sunt
  + senzația de arsură la urinat;
  + secreții din penis;
  + posibil durere sau disconfort in testicule;

**Sunt necesare anumite teste de laborator?**

* La momentul actual testele pentru detectarea mycoplasmei nu sunt disponibile in toate țările sau clinicile.
* Este necesară recoltarea unei probe din zona genitală pentru stabilirea unui diagnostic. In unele clinici se poate testa urina.
* Dacă o persoană a venit în contact cu un pacient cu mycoplasma sau alte infecţii, sau are simptome care ar putea indica mycoplasma, ar trebui să se adreseze medicului de familie sau unui medic dermato-venerolog.
* Doctorul sau asistenta va recolta o probă din penis, vagin sau colul uterin, pe care o va trimite la laborator unde va fi testată pentru *Mycoplasma genitalium*, dacă testul este disponibil. Daca pacientul a avut sex oral sau anal, ar putea fi nevoie de probe de la nivelul gâtului sau anusului. În unele situații pacientul poate să-și recolteze singur probele.
* Dacă pacientul are mycoplasma, ar trebui sa fie testat şi pentru alte infecţii cu transmitere sexuală precum infectia cu *Chlamydia trachomatis* sau gonoreea, HIV, sifilis si hepatita B, pentru că poate avea mai multe infecţii în acelaşi timp.

**Care este tratamentul pentru Mycoplasma?**

* Este important să se efectueze tratamentul pentru mycoplasma cât mai repede posibil, deoarece infecţia poate cauza complicaţii şi probleme de sănătate serioase dacă este lăsată netratată.
* Mycoplasma este tratată cu o cura de antibiotic sub formă de comprimate.
* Mycoplasma este dificil de tratat, motiv pentru care pacientul trebuie sa revină la control peste 3 săptămâni după terminarea curei de antibiotic.

**Contactul sexual la pacienții cu Mycoplasma**

* Se recomandă evitarea oricărui contact sexual neprotejat, până cand pacientul şi partenerul/partenera termină tot tratamentul şi manifestările bolii au dispărut.

**Care sunt posibilele complicații ale Mycoplasmei?**

* Mycoplasma nu determină probleme pe termen lung dacă este tratată rapid. În absenţa unui tratament corespunzător, mycoplasma poate cauza probleme serioase.
* Femeile pot dezvolta boala inflamatorie pelvină (BIP). Aceasta poate cauza durere abdominală și pelvină. De asemenea, aceasta ar putea duce la infertilitate și sarcină ectopică (sarcina ce se dezvoltă în afara uterului). Barbații ar putea dezvolta o infecție dureroasă la nivelul testiculelor.
* În cazuri rare, mycoplasma poate cauza alte simptome precum artrita (articulații inflamate) și inflamație la nivelul ochilor. Acestea sunt mai comune în cazul bărbaților.

**Mycoplasma și sarcina**

* Dacă pacienta este însărcinată, mycoplasma ar putea fi transmisă la copil în timpul nașterii. Nu se cunoaște dacă aceasta ar putea cauza probleme la copil.

**Anunțul partenerei/partenerului**

* Conform legislaţiei în vigoare este esenţial ca partenerul/partenera sexual(ă) actual(ă) şi toţi partenerii/partenerele sexuale avute în timpul ultimelor sase luni să fie informate / informaţi despre infecţia existentă şi să fie testate/testaţi şi tratate/trataţi.
* Această acţiune este necesară pentru ca pacientul să nu se reinfecteze şi de asemenea pentru ca partenerele/partenerii pacientului să nu dezvolte complicaţii.

**Ajutor sau alte informații**

* Dacă se suspectează mycoplasma sau oricare altă boală cu transmitere sexuală, se recomandă adresarea către medicul de familie sau un medic dermato-venerolog.

Versiunea în limba română - Clinica 2 Dermatologie – Spitalul Clinic Colentina

Dr.Cristina Cucu

Dr. Andrei Tanasov

Prof. Dr. George-Sorin Ţiplica